SA’ners uit Mosambiekse hotel geredMosambiekse vlag (Foto: Pixabay) Die Mosambiekse ekstremiste wat die noordelike dorp Palma die afgelope week ingeval het, het nou beheer van die dorp oorgeneem. Sekerheidsmagte kon wel daarin slaag om meer as 100 buitelanders, onder wie Suid-Afrikaners, uit die hotel te verwyder waar hulle skuiling gesoek het. Volgens AFP het regeringstroepe nou uit die omgewing onttrek. Dié spook sedert Woensdag om djihadiste wat Palma ingeval het, te verdryf. Verskeie buitelanders, onder wie ŉ Suid-Afrikaner, is tydens die struwelinge dood. Nóg Suid-Afrikaners, wat vermoedelik by ŉ nabygeleë aardgasaanleg werk, het in die luuksehotel Amarula Palma probeer skuiling vind. ŉ Helikopter probeer sedert Vrydag buitelanders uit dié hotel red. Saterdag is meer as 100 buitelanders na ŉ nabygeleë militêre kamp geneem. Ander is met bote na ŉ onbekende ligging geneem. Die 21-jarige Francois van Niekerk wat in Mosambiek vermis word. (Foto: Facebook/ Bringfrancoishome Intussen het die Suid-Afrikaanse regering gesê hy sal bykomende personeel beskikbaar stel om te help soek na vermiste Suid-Afrikaners in Mosambiek. “Die Suid-Afrikaanse regering het met kommer kennis geneem van onlangse aanvalle teen buitelandse burgers, onder wie Suid-Afrikaners, in Palma Vrydag. Daarom is bykomende personeel beskikbaar gestel om te help om Suid-Afrikaners in Mosambiek op te spoor en bystand te bied aan dié wat geraak is,” het die departement van internasionale betrekkinge en samewerking (Dirco) Saterdagaand in ŉ verklaring gesê. Maroela Media het Saterdag berig dat die 21-jarige Francois van Niekerk, wat vir sy pa se sakeonderneming in Palma werk, vermis word. Op die Facebook-groep Bringfrancoishome vra familielede dat mense vir Van Niekerk bid. Sy geliefdes het Woensdag laas met hom kontak gehad, toe djihadiste Palma binnegeval het. “Daar is ŉ massiewe storm oor Palma. Kom ons hoop dit klaar teen môreoggend (Sondag) op. Ek bid dat Francois droog en veilig is,” lui ŉ inskrywing Saterdagaand op die blad.